53.		Zmluva o prevádzke dopravného prostriedku
			(§ 638 a nasl. OZ)
Čl. I
Zmluvné strany
1.	STAVMONT, spol. s r.o., Hlinská ul. č. 596, 010 01 Žilina, IČO, DIČ, IČ DPH
zastúpená Ing. Jánom Sivým, konateľom
zapísaná v obchodnom registri Okresného súdu v Žiline, odd., vo vl. č. .....................................
(ďalej „objednávateľ“)
2.	DOPRAVA, s.r.o., Nanterská ul. č. 51, 036 00 Martin, IČO, DIČ, IČ DPH,
zastúpená Jozefom Novotným, konateľom
zapísaná v obchodnom registri Okresného súdu v Žiline, odd., vo vl. č. .....................................
(ďalej „prevádzkovateľ“) 
uzavierajú túto 
zmluvu o prevádzke dopravného prostriedku.
Čl. II
Predmet zmluvy
1.	Prevádzkovateľ sa zaväzuje za podmienok uvedených v tejto zmluve prepraviť svojím dopravným prostriedkom pre objednávateľa prevádzky 500 kusov stavebných tvárnic s hmotnosťou 1,5 t na stavenisko výrobnej haly v katastri obce Mojšova Lúčka a na tento účel vykonať viacero ciest.
2.	Objednávateľ prepravy sa zaväzuje zaplatiť prevádzkovateľovi za uskutočnenie ciest a prepravu tvárnic zmluvnú odmenu podľa Čl. IV.
Čl. III
Doba plnenia
Záväzok prevádzkovateľa podľa Čl. I ods. 1 sa dojednáva na dobu od 17. 6. do 25. 6. 2023.
Čl. IV
Cena
1.	Pri splnení záväzku prevádzkovateľa z tejto zmluvy vzniká objednávateľovi povinnosť zaplatiť prevádzkovateľovi odmenu, ktorá sa dojednáva dohodou vo výške 2 200 € (slovom dvetisícdvesto eur).
2.	V prípade prepravy iba časti dohodnutého množstva tvárnic náleží prevádzkovateľovi pomerná odmena podľa počtu prepravených tvárnic.
3.	Odmena podľa predchádzajúcich bodov je splatná po uskutočnení zmluvných ciest na základe faktúry prevádzkovateľa s lehotou splatnosti 15 dní od jej vystavenia.
Čl. V
Podmienky prepravy
1.	Preprava tvárnic na stavenisko uvedené v Čl. I ods. 1 sa bude uskutočňovať z nákladnej stanice v Žiline.
2.	Prevádzkovateľ je povinný pre prepravu tvárnic zaistiť nákladný automobil LIAZ 815 s úložnou plochou umožňujúcou prevoz tvárnic s nosnosťou 10 ton. Úložná plocha vozidla musí byť vybavená zabezpečovacím zariadením, aby v priebehu prepravy tvárnic nemohlo dôjsť k ich poškodeniu.
3.	Požadovaný dopravný prostriedok musí byť v takom technickom stave, aby bol spôsobilý na cesty a na prepravu, ktoré sú predmetom zmluvy.
4.	Posádku dopravného prostriedku musí tvoriť vodič a závozník, ktorí už majú skúsenosti s nakládkou a prepravou tvárnic.
5.	Ak by v priebehu prepravy tvárnic podľa tejto zmluvy došlo na vozidle k vade, ktorá bráni prevádzkovateľovi v splnení záväzku z tejto zmluvy, je prevádzkovateľ povinný zaistiť pre prepravu náhradné vozidlo, inak nesie riziko zodpovednosti za škodu, ktorá by neskorou alebo neuskutočnenou prepravou tvárnic na stavenisko objednávateľovi prevádzky vznikla.
6.	Objednávateľ prevádzky sa zaväzuje zaslať prevádzkovateľovi písomne alebo faxom najneskôr 3 dni pred stanoveným termínom prevádzky dopravného prostriedku prepravnú dispozíciu, s presným určením miesta a času nakládky.
7.	Objednávateľ prevádzky sa zaväzuje zaistiť po celú dohodnutú dobu plnenia prevádzkovateľa nakladacie a vykladacie zariadenie na mieste nakládky a vykládky tvárnic a nevyhnutnú súčinnosť zamestnancov objednávateľa. V prípade nesplnenia tejto povinnosti má prevádzkovateľ právo od tejto zmluvy odstúpiť.
Čl. VI
Záverečné ustanovenia
1.	Prevádzkovateľ je oprávnený od zmluvy odstúpiť aj vtedy, ak objednávateľ nesplní v stanovenej lehote povinnosť zaslať prevádzkovateľovi písomnú prepravnú dispozíciu.
2.	Ak prevádzkovateľ po zaslaní prepravnej dispozície objednávateľom prepravy v súlade s Čl. V ods. 6 tejto zmluvy nezačne s prepravou tvárnic, zmluva nezaniká, pokiaľ objednávateľ prevádzky bez zbytočného odkladu prevádzkovateľovi oznámi, že na dohodnutých cestách a preprave trvá a poskytne mu súčasne náhradný termín. Tým však nie je dotknutá prípadná zodpovednosť prevádzkovateľa za zdržanie, a to jeho povinnosť zaplatiť objednávateľovi zmluvnú pokutu vo výške 200 € (slovom dvesto eur) za každý deň omeškania.
3.	Ak objednávateľ nesplní svoje povinnosti podľa Čl. V ods. 6 a 7 tejto zmluvy, je povinný zaplatiť prevádzkovateľovi zmluvnú pokutu vo výške 200 € (slovom dvesto eur) za každý deň omeškania, pokiaľ prevádzkovateľ od zmluvy neodstúpi.
4.	Ostatné právne vzťahy vyplývajúce z tejto zmluvy sa riadia ustanoveniami všeobecne záväzných právnych predpisov, najmä Obchodného zákonníka v platnom znení.
5.	Zmluva sa vyhotovuje v dvoch vyhotoveniach, každá zo zmluvných strán dostane jedno. Obidve vyhotovenia majú platnosť originálu.
Žilina 20. 5. 2023	podpisy
Poznámka
Zmluva o prevádzke dopravného prostriedku je absolútnym obchodom podľa § 631 OZ. Jej uzavretím sa zakladá záväzok poskytovateľa dopravného prostriedku (prevádzkovateľa) prepraviť náklad určený objednávateľom prevádzky dopravného prostriedku a na tento účel s dopravným prostriedkom vykonať jednu alebo viac vopred určených ciest, alebo počas dohodnutej doby vykonať cesty podľa určenia objednávateľa. Na druhej strane sa zmluvou zakladá záväzok objednávateľa zaplatiť úplatu.
Podstatnými náležitosťami zmluvy sú:
a)	určenie dopravného prostriedku; dopravný prostriedok musí byť spôsobilý na cesty, ktoré sú predmetom zmluvy a použiteľný pre prepravu stanovenú v zmluve; prevádzkovateľ je povinný zabezpečiť dopravný prostriedok spôsobilou posádkou, pohonnými hmotami a ďalšími vecami potrebnými pre dohodnuté cesty,
b)	vymedzenie prepravovaného nákladu (v tomto prípade bude v zmluve nutné uviesť konkrétny druh veci) alebo určenie cesty (prípadne viacerých ciest), ktoré majú byť vykonané,
c)	určenie doby, počas ktorej majú byť vykonané cesty podľa určenia objednávateľa,
d)	záväzok objednávateľa zaplatiť odmenu. Výška odmeny za prevádzku dopravného prostriedku by mala byť v zmluve konkrétne dohodnutá.
Podmienkou platnosti zmluvy je vždy jej písomná forma.